Kortkuns Gr 8 – 9 #2 – Die Namib Skryf – sonder grense
Kortkuns Gr 8 – 9 #2
7th November 2019 7th November 2019 By Meraai ProsaAfrikaans,Griffel Wenners,WHS
2de Plek Gr 8 – 9 – Engela Genis
WHS, Windhoek. (Sy het ook die derde plek verower, maar op grond van die kompetisiereëls, ontvang sy slegs haar beste prestasie.)
My kaalvoetdae op die plaas
Die skoolklok lui. Uiteindelik het die vakansie aangebreek! Ek gryp my boeke en prop dit in my tas. My maag borrel van die opwinding. Ek gaan saam met my neefs plaas toe!
Na drie ure se ry kom ons oplaas by die plaas aan. Ek en Pieter hardloop tot by die groot wit hek, klim oor en jaag resies tot in die Skaaprivier. Die water is heerlik koel nadat ek my warm gehardloop het. Ek asem die vars lug diep in.
Ek staan nog so en geniet die koeligheid toe iets my onverwags agter my kop tref. 'n Modderbal! Nou begin die oorlog. Ek en Pieter is saam in 'n span, ons twee teen Adriaan en Gerhard. Die " Veldvinke" teen die "Bosbobbejane". Soos blits raap ons 'n paar klippe bymekaar en bou 'n muur vir skuiling. Ek maak die modderballe en Pieter vuur hulle af. Na 'n ruk ruil ons om. 'n Modderbal tref my reg in die gesig dat ek net sterre sien! Gou-gou is ek weer regop en die Bosbobbejane moet maar net koes en keer. Ons oorlogstrategie het gewerk soos 'n bom, die Bosbobbejane gee oor en ons wen die titel van "Moddermeesters". Wat 'n eer!
Ons hardloop deur die sproeiers om skoon te kom en vat die pad beeskraal toe. Elkeen soek 'n stok en ons begin die beeste rondjaag. Ek skrik my boeglam toe die een bees skielik omdraai en in my rigting storm. Sy hoewe dawer op die grond soos hy al hoe nader kom … Adriaan is gelukkig naby en met 'n paar wilde swaaie van sy stok jaag hy die bees weer in die teenoorgestelde rigting. In die verte kom Oom Jan aangestap, hy lyk nie baie ingenome met die saak nie … Nou staan ons in 'n ry en wag ons pak af.
Na ses van die bestes gaan speel ons maar eerder seerower. Ons klouter rond in ons boomskepe en swaai rond aan toue. Ons silwer swaarde blits gevaarlik in die son. Kaptein Grootbek Gerhardus se skatte word gesteel deur Seerower Een-oog Adriaan en nou raak die speletjie eers pret! Ons speel en lawaai tot die son water trek en die uile begin roep.
Na aandete spring ons almal deur die bad en trek ons snoesige nagklere aan. Tannie Marie lees vir ons "Jakkals en Wolf". Geamuseerd luister ons met groot oë na al die goed wat Jakkals en Wolf aanvang. Hulle het wraggies alweer boer se skape gesteel!
Doodmoeg en dolgelukkig kruip ek diep onder my komberse in. My ooglede raak swaar en ek droom van al die avonture wat ons nog op die plaas gaan hê.